钦定古今图书集成/明伦汇编/官常典/第768卷 > 家铉翁
## 钦定古今图书集成/明伦汇编/官常典/第768卷 > 家铉翁

按《宋史》本传：“铉翁，眉州人。以荫补官，累官知常州，政
誉翕然。迁浙东提点刑狱，入为大理少卿，直华文阁，
以秘阁修撰充绍兴府长史，迁枢密都丞旨，知建宁
府，兼福建转运副使，权户部侍郎，兼知临安府，浙西
安抚使。迁户部侍郎，权侍右侍郎，仍兼枢密都丞旨，
赐进士出身，拜端明殿学士，签书枢密院事。大元兵”
次近郊，丞相吴坚、贾馀庆檄告天下，守令以城降，铉
翁独不署。元帅遣使至，欲加缚，铉翁曰：“中书省无缚
执政之理。”坚奉表祈请于大元，以铉翁介之，礼成，不得命，留馆中。闻宋亡，旦夕哭泣，不食饮者数月。大元
以其节高，欲尊官之，以示南服，铉翁义不二君，辞无
诡对。宋三宫北还，铉翁再率故臣迎谒，伏地流涕，顿
首谢奉使无状，不能感动上衷，无以保存其国。见者
莫不叹息。文天祥女弟坐兄故，系奚官，铉翁倾橐中
装，赎出之，以归其兄壁。铉翁状貌奇伟，身长七尺，被
服俨雅。其学邃于《春秋》，自号“则堂”，改馆河间，迺以《春
秋》教授弟子。数为诸生谈宋故事及宋兴亡之故，或
流涕太息。大元成宗皇帝即位，放还，锡号“处士”，锡赉
金币，皆辞不受，又数年以寿终。